ഒടുവില് ഗുരുചിത്തിന്റെ സങ്കടത്തിന് പരിഹാരമായി കോട്ടയം: അപൂര്വ ജനിതക രോഗമായ സ്പൈനല് മസ്കുലര് അട്രോഫി എസ്എംഎ ബാധിതരുടെ മരുന്ന് ജിഎസ്ടിയില്നിന്ന് ഒഴിവാക്കാന് നടപടിയായി. തിരുവാതുക്കല് സ്വദേശി എട്ടു വയസുകാരനായ ഗുരുചിത്തിന്റെ ബന്ധുക്കള് കേരള കോണ്ഗ്രസ്എം ചെയര്മാന് ജോസ് കെ. മാണിക്കും തോമസ് ചാഴികാടന് എംപിക്കും നല്കിയ നിവേദനത്തെ തുടര്ന്നാണു വിഷയം കേന്ദ്ര സര്ക്കാരിന്റെയും ജിഎസ്ടി കൗണ്സിലിന്റെയും ശ്രദ്ധയില് എത്തിയത്. വിഷയത്തില് ഇടപെടണം എന്നാവശ്യപ്പെട്ടു കേരള കോണ്ഗ്രസ് എം ചെയര്മാന് ജോസ് കെ. മാണി കേന്ദ്ര, സംസ്ഥാന മന്ത്രിമാര്ക്ക് കത്തയച്ചിരുന്നു. ഈ ഇടപെടലിനെ തുടര്ന്നാണ് ജിഎസ്ടി കൗണ്സില് നികുതി ഇളവ് നല്കിയ തീരുമാനം പ്രഖ്യാപിച്ചത്. എസ്എംഎ ബാധിതനായ ഗുരുചിത്തിനെ മന്ത്രി റോഷി അഗസ്റ്റിനും തോമസ് ചാഴികാടന് എംപിയും ചീഫ് വിപ് എന്. ജയരാജും സന്ദര്ശിച്ചശേഷം നല്കിയ വാഗ്ദാനമാണ് ഇതോടെ പാലിക്കപ്പെടുന്നത്. സന്ദര്ശനത്തിനു പിന്നാലെ എംപി കേന്ദ്ര ആരോഗ്യമന്ത്രി മന്സുഖ് മാണ്ടവ്യയെ നേരില്ക്കണ്ട് ഇക്കാര്യത്തില് നടപടി ആവശ്യപ്പെട്ടിരുന്നു. 70 ലക്ഷം രൂപ വരുന്ന മരുന്നിന്റെ വില ഗണ്യമായി കുറയാന് സഹായിക്കുന്നതാണു തീരുമാനമെന്നു തോമസ് ചാഴികാടന് പറഞ്ഞു. സംസ്ഥാനത്ത് ആകെ 122 കുട്ടികളാണ് ഈ രോഗം ബാധിച്ചു ചികിത്സ തേടുന്നത്. എസ്എംഎ ബാധിതരുടെ പ്രശ്നം തോമസ് ചാഴികാടന് എംപി പാര്ലമെന്റിലും എന്. ജയരാജ് നിയമസഭയിലും ഉന്നയിച്ചിരുന്നു.